A nànnara hè una di i dui spezii di pianti chì sò cunnisciuti in Corsica com'è l'arba di l'Ascinzioni (a siconda spezia essendu l'arba di l'Ascinzioni rossa (sedum cepaea). U nomu corsu, a ""nannara"" veni da u fattu chì 'ssu fiori hè cortu cortu. A nannara hè cumuna in Corsica. Hè di tradizioni d'andà à coglia la u ghjornu di l'Ascinzioni, a matina. Si coglii prima ch'eddu si pisessi u soli. Dopu si metti in casa, appiccata, à capu in ghjò. A pianta campa senza nè terra nè acqua, si ridrizza è fiurisci in San Ghjuvanni, u 24 ghjugnu. Sicondu a tradizioni, s'è l'arba di l'Ascinzioni si ridrizza è fiurisci in una casa, l'annata sarà bona.